**Tavaszköszöntő feladatlap 😊**

**Áprily Lajos: *Március***

A nap tüze, látod,  
a fürge diákot  
a hegyre kicsalta: a csúcsra kiállt.  
Csengve, nevetve  
kibuggyan a kedve  
s egy ős evoét a fénybe kiált.

Régi, kiszáradt  
tó vize árad,  
néma kutakban a víz kibuzog.  
Zeng a picinyke  
szénfejü cinke  
víg dithyrambusa: dactilusok.

Selymit a barka  
már kitakarta,  
sárga virágját bontja a som.  
Fut, fut az áram  
a déli sugárban  
s hökken a hó a hideg havason.

Barna patakja  
napra kacagva  
a lomha Marosba csengve siet.  
Zeng a csatorna,  
zeng a hegy orma,  
s zeng – ugye zeng, ugye zeng a szived?

**1) Sorold fel a költeményben megjelenő élőlényeket és színeket!**

Élőlények:

Színek:

**2) Keresd ki a szövegből a meghatározásoknak megfelelő szavakat!**

időmértékes verslábfajta =

kiemelkedő csúcs =

lassú mozgású =

megijedve megtorpan =

ujjongó felkiáltás =

közösségi ének, kardal =

**3) Írd le az első versszak alapján a költemény rímképletét!**

**4) Keress példát a versben az alábbi stíluseszközökre!**

szóismétlés:

alliteráció:

megszemélyesítés:

metafora:

**5) Hányszor fordul elő a költemény legtöbbször ismételt szava?**

**6) Javítsd ki a költő által „vétett” helyesírási hibákat a magánhangzó-hosszúság jelölésében!**

**7) Keress példát a versben (a megjelölt versszakokban) az alábbi mássalhangzótörvényekre!**

rövidülés (1. vsz.):

írásban nem jelölt teljes hasonulás (2. vsz.):

összeolvadás (3. vsz.):

**8) Húzd alá a versben az igéket! Melyik a műben előforduló egyetlen tulajdonnév?**